Outa hou sy oog op myntrusts se geld | Netwerk24
Outa hou sy oog op myntrusts se geld
Deur Tehilla Niselow, Fin24 12 Februarie 2018 16:04
Ben Theron van Outa. Foto: Deon Raath
Die Organisasie teen Belastingmisbruik (Outa) sê hy is spyt oor die sluiting van Bank of Baroda in Suid-Afrika en die impak wat dit op werkgeleenthede gaan hê, "maar hulle het dit oor hulself gebring", sê Ben Theron, bedryfshoof van Outa.
Outa probeer steeds vasstel wat die sluiting van die bank se Suid-Afrikaanse afdeling sal beteken vir die nagenoeg R1,75 miljard in Gupta-verwante mynrehabilitasiefondse wat die bank bewaar.
Outa het in September 2017 'n tussentydse hofbevel bekom wat die bank dwing om dié geld in veilige bewaring te hou vir die Optimum- en Koornfontein-steenkoolmyn.
Die Noord-Gautengse hooggeregshof het die bank beveel om die geld van die Optimum Mine Rehabilitation Trust en die Koornfontein Mine Rehabilitation Trust in rentedraende rekeninge te hou.
Volgens die Wet op Nasionale Omgewingsbestuur mag geld in rehabilitasietrusts nie vir enige ander doelwit gebruik word as om die skade wat mynbou aan die omgewing aanrig, te bestuur nie.
Bank of Baroda het die registrateur van banke Maandagoggend amptelik ingelig dat die bank aan Suid-Afrika onttrek.
Die Reserwebank het in 'n verklaring gesê die registrateur is in gesprek met die bank om te verseker die onttrekking geskied ordelik.
Theron sê Outa wil hê die trusts se trustees moet verander word "omdat ons glo hulle is onverantwoordelik".
Theron sê hy is oortuig 'n ander Suid-Afrikaanse instelling sal die trustgeld kan oorneem.
Outa gaan weer op 31 Mei en 1 Junie hof toe om die tussentydse bevel oor die beskerming van die geld finaal te laat maak.
Bank of Baroda se Sandton-tak het navrae na die Indiese bank se hoofkantoor in Mumbai verwys. Geen antwoord is nog ontvang nie. – Fin24